પુત્રના આટઆટલા મહત્ત્વને કારણે પૌરાણિક લોકો ખોળાના ખૂંદનાર દીકરા માટે જપતપ ને વ્રત કરતા. બાધા-આખડી રાખતા. હોમહવન કરતા. બ્રહ્મપુરાણ, શિવ મહાપુરાણ, શ્રીમદ્ ભાગવત પુરાણ અને મત્સ્યપુરાણ અનુસાર મનુએ પુત્ર પ્રાપ્ત કરવા માટે ચિત્રાવરુણનો પુત્રેષ્ટિ યજ્ઞ કર્યો હતો. રાજા કુશિકે ઇન્દ્ર જેવો પુત્ર પ્રાપ્ત કરવાની ઇચ્છાથી તપ કર્યું હતું. બ્રહ્મપુરાણ, વિષ્ણુપુરાણ અને શ્રીમદ્ ભાગવત પુરાણ અનુસાર ઋચીકે પોતાની પત્ની સત્યવતી અને સાસુને પુત્ર થાય તે માટે ચરુ આપ્યા હતા. અજમીંઢની પત્ની ધૂમિનીએ પુત્રકામનાથી દસ હજાર વર્ષ દુષ્કર તપ કરીને ઋક્ષ નામનો પુત્ર પ્રાપ્ત કર્યો હતો.